b"\n_START_ARTICLE_\nPopocat\xc3\xa9petl\n_START_PARAGRAPH_\nPopocat\xc3\xa9petl (\xc5\xa1pansko popoka'tepet\xcd\xa1\xc9\xac; Nahuatl popo\xcb\x90ka\xcb\x88tepe\xcb\x90t\xcd\xa1\xc9\xac) je najbolj aktiven mehi\xc5\xa1ki ognjenik. Le\xc5\xbei v ju\xc5\xbeni polovici transmehi\xc5\xa1kega ognjeni\xc5\xa1kega pasu. Visok je 5426 metrov in je druga najvi\xc5\xa1ja gora v Mehiki. Preko sedla Paso de Cort\xc3\xa9s je povezan z vulkanom Iztaccihuatl._NEWLINE_Popocat\xc3\xa9petl se nahaja sedemdeset kilometrov jugovzhodno od Ciudada de M\xc3\xa9xica, od kjer je ob ugodnih vremenskih pogojih jasno viden.\n_START_SECTION_\nIme\n_START_PARAGRAPH_\nPop\xc3\xb3katep\xc3\xa8tl izvira iz jezika nahuatl, in sicer iz besed pop\xc5\x8dca [po'po:ka] 'kadi se' in tep\xc4\x93tl [tepe\xcb\x90t\xcd\xa1\xc9\xac] 'gora', zato bi ga lahko prevedli kot Kade\xc4\x8da se gora. Mehi\xc4\x8dani ognjenik nazivajo tudi z imenom El Popo.\n_START_SECTION_\nIzbruhi\n_START_PARAGRAPH_\nPopocat\xc3\xa9petl je najaktivnej\xc5\xa1i vulkan v Mehiki, saj je bilo vse od prihoda \xc5\xa1panskih kolonialistov leta 1519 zabele\xc5\xbeenih petnajst ve\xc4\x8djih izbruhov._NEWLINE_21. decembra 1994 je vulkanski dim in pepel poneslo tudi do petindvajset kilometrov stran. Zaradi aktivnosti so morali evakuirati bli\xc5\xbenja mesta, znanstveniki pa so ga zaradi nevarnosti izbruha za\xc4\x8deli opazovati podrobneje._NEWLINE_Decembra leta 2000 je vlada zaradi opozorila znanstvenikov evkuirala na desettiso\xc4\x8de ljudi. Vulkan je dosegel najvi\xc5\xa1jo aktivnost v zadnjih tiso\xc4\x8d dvesto letih._NEWLINE_Petindvajsetega decembera (25.12.) leta 2005 je eksplozija v vulkanskem kraterju povzro\xc4\x8dila, da se je dvignil steber dima in pepela, ki je segal okrog tri kilometre visoko, in je bilo iztisnjene nekaj lave._NEWLINE_Januarja in februarja leta 2012 je bilo zaznano pove\xc4\x8danje ognjeni\xc5\xa1ke aktivnosti. 25. januarja 2012 je eksplozija pepela okoli\xc5\xa1ko atmosfero onesna\xc5\xbeila s prahom in pepelom._NEWLINE_19. aprila 2012 so poro\xc4\x8dali, da je iz vulkana poletelo nekaj vro\xc4\x8dih kosov kamnin. V enem dnevu je bilo petnajst poro\xc4\x8dil o oblakih pepela in vodne pare._NEWLINE_V sredo, 8. maja 2013 je ob 19:28 po lokalnem \xc4\x8dasu Popocat\xc3\xa9petl ponovno izbruhnil s tresenjem, ki je trajalo tri ure in pol. Za\xc4\x8delo se je z izbruhom pepela, ki ga je odneslo tri kilometre v zrak. Pepel je prekril vasi San Juan Tianguismanalco, San Pedro Benito Ju\xc3\xa1rez in mesto Puebla. Eksplozije samega vulkana so dele ognjenih vulkanskih kamnin ponesle tudi do sedemsto metrov od samega kraterja._NEWLINE_4. julija 2013 je zaradi mnogih izbruhov pare in pepela v kratkotrajnem obdobju vsaj \xc5\xa1est ameri\xc5\xa1kih letalskih prevoznikov odpovedalo preko \xc5\xa1tirideset letov na letali\xc5\xa1\xc4\x8dih Ciudad de M\xc3\xa9xico in Toluca."